ગુજરાતમાં પણ NEET દ્વારા જ મેડિકલ, ડેન્ટલ અને PGમાં પ્રવેશ અપાશે. પહેલા તબક્કામાં તા.1લીએ જ્યારે બીજા તબક્કામાં 24મી જુલાઇએ NEET લેવાશે. જે વિદ્યાર્થીઓએ NEET માટે ફોર્મ ભર્યા નથી તેઓ બીજા તબક્કામાં પરીક્ષા આપી શકશે. સુપ્રીમ કોર્ટે આ વર્ષથી જ મેડિકલ કોર્સમાં પ્રવેશ માટે નેશનલ એલિજિબિલિટી એન્ટ્રન્સ ટેસ્ટ(NEET)ને લીલીઝંડી આપી દીધી છે. સુપ્રીમ કોર્ટે કેન્દ્ર અને સીબીએસઈને એમબીબીએસ, બીડીએસ અને પીજી કોર્સ માટે બે તબક્કામાં NEET મારફતે પ્રવેશ આપવા માટે કહી દીધું છે. એપેક્સ કોર્ટે કહ્યું હતું કે, રવિવારે AIPMTની જે એક્ઝામ થવાની છે તેને પ્રથમ તબક્કાની NEET તરીકે જ માન્ય રખાશે. NEETનો બીજો તબક્કો ૨૪મી જુલાઈએ યોજાશે. પોતાની કોલેજો પર NEET થોપી બેસાડવામાં ન આવે તેવી રાજ્ય સરકારો અને ખાનગી કોલેજોની અરજી સુપ્રીમ કોર્ટે ફગાવી દીધી છે. સુપ્રીમ કોર્ટના આજના ઓર્ડર સાથે આવતા મહિનાથી શરૂ થતી તમામ એક્ઝામ કે ટેસ્ટ રદબાતલ થઈ જાય છે. NEETના બંને તબક્કાનું પરિણામ ૧૭મી ઓગસ્ટ સુધીમાં જાહેર કરવાનું રહેશે. જે વિદ્યાર્થીઓએ AIPMT માટે અપ્લાય કર્યું નથી તેમને NEETના ૨૪મી જુલાઈના બીજા તબક્કા માટે તક આપવામાં આવશે, તેમ સુપ્રીમ કોર્ટે આદેશમાં કહ્યું છે.